Binningen

**Binnige** (offiziell Hochdütsch: *Binningen*) isch e politischi Gmeind im Bezirk Arlese im Kanton Basel-Landschaft in dr Schwiiz.

## Geographii
Binnige lit im Leimedal uf 292 m ü.M. und isch die letzti Gmeind am Fluss Birsig, bevor dä z Basel in Rhii fliesst. Sini Nachbergmeinde si im Süde Bottmige, im Südweste Oberwil, im Weste Allschwil und im Norde und Oste d Stadt Basel. Binnige het en änge Kontakt zur Stadt und isch beliebt as Wohngegend. D Flechi vom Gmeindigebiet bedreit 4.43 km², drvo si 68% Siedlige, 23% Landwirtschaftszone und 9% Wald.

## Wappe
*Uf eme silbrige Grund isch e schwarze Pfahl mit drei silbrige Stärn*

S Gmeindiwappe goht uf s Familiewappe vo dr Basler Familie «vo Binnige», wo vo 1292 bis 1300 bezügt isch, zrugg. Es isch im Jahr 1921 vo dr Gmeind überno worde.

## Gschicht
Zwüschen em 11. und em 14. Johrhundert daucht dr Name vo dr Gmeind in verschiidene Variante uf, z. B. as «Binnengin» oder as «Biningin». Im Johr 2004 het Binnige die eltisti Nennig vom Ortsname in ere Urkund us em Johr 1004 mit eme grosse Fest under em Motto: "Botz 1000" gfiirt.

## Bevölkerig
33% vo dr Bevölkerig si reformiert und 27% römisch-katholisch. Dr Usländeradeil bedrait 20.4%.

## Sehnswürdigkeite

* s Schloss Binnige, en ehemoligs Weiherschloss, wo im 13. Jahrhundert baut worden isch, es ghört dr Iiwohnergmeind und isch sit 1870 e Beiz
* d Chille zu St. Margarethe uf em Margarethehügel
* s Holeeschloss vo 1550
* s Restaurant Neubad, en ehemoligs Badhuus us em Johr 1765
* s Ortsmuseum
* d Monteverdi Car Collection, s grösst Schwiizer Autimuseum

## Kultur
Sit 1993 verastaltet dr Verein *„Comitato - Arte & Cultura Binningen/Bottmingen“* d Kunstusstellig "Arte". Si findet jede Herbst statt und het sich von ere lokale zun ere Usstellig mit internationaler Bedeiligung und themenbezogene Sonderusstellige entwigglet.

## Sport
Sport wird in dr Gmeind ganz gross gschriibe. S Hallebad Spiigelfäld isch e Dräffpunggt für Jung und Alt und bietet näben em normale Schwümme zahlriichi anderi Sportmöglichkeite aa. Es git vili Verein für divärsi Sportarte. Dr SC Binnige isch wohrschiinlig dr bekanntist Schuttklub im Leimedal. 
Dr Handballclub *HB Blau Boys Binningen* ghört zsämme mit dn Partnerverein us Oberwil und Therwil zu de grösste Verein in dr Nordwestschwiiz. Under em Label HSG Leimedal si die interregionale Team ufgfüehrt. Au d Liichtathletik-Riige Binnige bietet qualitativ hochstehends Training a.

## Persönlichkeite
* Curt Goetz (1888–1960), Schauspiiler, Schriftsteller, Dreihbuechautor und Regisseur; het siiner Autobiographii „Die Memoiren des Peterhans von Binningen“ gsait.
* Otto Brunner, Schwiizer Kommunist und Bataillonskommandeur im Spanischei Bürgerchrieg, z Binnige uf d Wält cho
* Otto Abt (1903–1982), Moler, z Binnige uf d Wält cho
* Peter Monteverdi (1934–1998), Autobauer, z Binnige uf d Wält cho
* René C. Jäggi (* 1948), Undernähmer, läbt z Binnige 
* Claude Janiak (* 1948), Awalt, Politiker (Sozialdemokratische Partei der Schweiz), Nationalrotspräsident 2006
* Claude Cueni (* 1956), Schriftsteller, läbt z Binnige 
* Griot, eigetlig Mory Kondé, e Rapper, z Binnige ufgwachse
* Florian Senn, Musiker und Bandmitglied bi de Lovebugs, z Binnige ufgwachse
* Thomas Rechberger, Musiker und Bandmitglied bi de Lovebugs, z Binnige ufgwachse

## Literatur
* Hans-Rudolf Heyer: *Die Kunstdenkmäler des Kantons Basel-Landschaft.* Band I: *Der Bezirk Arlesheim, mit Kantonseinleitung.* (= *Kunstdenkmäler der Schweiz.* Band 57). Hrsg. von der Gesellschaft für Schweizerische Kunstgeschichte GSK. Bern 1969, .
* Beat von Scarpatetti u.&nbsp;a.: *Binningen – die Geschichte.* (= *Quellen und Forschungen zur Geschichte und Landeskunde des Kantons Basel-Landschaft.* Band 85). Verlag des Kantons Basel-Landschaft, Liestal 2004, ISBN 3-85673-278-0.

## Weblink

* Offizielle Website vo dr Gmeind Binnige
* Binnige
* 
* Schloss Binnige (Restaurant und Hotel)
* Holeeschloss uf dr Websiite ''Altbasel''
* HSG Leimedal e Handball-Spiilgmeinschaft vo de Verein HB Blau Boys Binnige, HC Oberwil und HC Therwil für e interregional Bedriib

## Fuessnote